SA lotu na loma ni vanua na Wainimala ia, na turaga na Railevu e se kana tamata voli ga.
E vavakaraitaka ko Ratu Levani Romatakanace yabaki 65, na vunivalu e Taulevu ni gole cake na tubudra vakavica e na kei na dua na turaga ni Mati e na kena kau na lotu kina loma ni vanua o Emalu me ra laki vakararamataki kina na turaga i taukei Nabativuru na Senibua ni Tokalau.
E rau kauta cake na i sulu ni lotu ki Emalu o Ratu Apakuki Serekilevu na tubuqu kei na dua na turaga ni yavusa Mati, e kaya o Ratu Levani.
Vei ira mai Taulevu e matata vinaka tu na kena kau cake na sulu ni lotu ki Emalu e na nona cabe na turaga Taukei ni Waluvu ki Taulevu me laki kerekere vua na tuakana ke rawa ni kauta cake na i sulu ni lotu.
Na koro o Taulevu e matata vinaka tu na nona mata ni katuba kina vanua o Emalu. E vakaraitaka ko Ratu Levani e na gauna e yaco yani kina loma ni vanua na Wainimala e se kana tamata voli na turaga na i taukei Nabativuru.
Sa mani vakadewataki vua ni sa kena gauna me sa na taura ka maroroya na lotu.
A ciqoma na lotu na turaga qo ka mani solia mai vei Ratu Apakuki Serekilevu kei na turaga ni Mati ka veitomani tiko e na kena kau na i sulu ni lotu na nona sedre ni kana.
Na sedre qo se tanoa e tautauvata no na tanoa e dau vakayagataki me dau lose kina na yaqona ia, e sega ni titobu na lomana, e vovodea no. E vakaraitaka ko Ratu Levani ni o ya na tanoa ni kakana. Na batibatini tanoa qo e laurai tu kina na maka ni mawe ni bati ni tamata.
Na tanoa ga qo e dau tawa mai kina na kena bokola na turaga qo, e kaya ko Ratu Levani.
E sega ni tanoa ni yaqona, e tanoa ni kakana, e kaya.
Ia, na tanoa qo e se tiko vinaka ga na kena magimagi ka qali vakamatau tiko e na dua na muana ka sa yali ga na kena buli. Na bati ni tamata ka ra dau ciqiciqi voli e na bati ni tanoa e sa yali ka se vakamawe tu ga na vanua e ra ciqimaki no kina.
E vakaraitaka ko Ratu Levani ni ratou sa vakararamataki Emalu oti ni bera na nona cabe cake o Misi Peka na i talatala ni Kalou ka laki mate koto mai Navosa.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn